Predkladacia správa

Vláda Slovenskej republiky svojím uznesením č. 300 z 15. 4. 2004 schválila návrh koncepcie štátnej politiky technickej normalizácie, metrológie, skúšobníctva a akreditácie na roky 2004 – 2008. Úrad pre normalizáciu, metrológiu a skúšobníctvo je ústredným orgánom štátnej správy zodpovedným za štátnu politiku technickej normalizácie, metrológie, skúšobníctva, akreditácie a kvality podľa zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov. Predseda Úradu pre normalizáciu, metrológiu a skúšobníctvo Slovenskej republiky predkladá tento návrh Koncepcie štátnej politiky technickej normalizácie, metrológie, skúšobníctva a akreditácie na roky 2009 – 2012 ako iniciatívny materiál.
Predkladaný materiál obsahuje zhodnotenie uplynulého obdobia a zameranie činnosti na roky 2009 – 2012 s uvedením jednotlivých úloh pre konkrétne subjekty tak, aby ich plnenie bolo časovo ohraničené, aby ich bolo možné kontrolovať a zároveň, aby sa vytváral aj pre tieto subjekty priestor na vlastné zdokonalenie a iniciatívu. 
Podrobne sú rozpracované jednotlivé oblasti, v akom stave sa nachádzali, ako sa vyvíjali a aký je predpoklad ich ďalšieho smerovania. Koncepcia stanovuje ciele dlhodobejšieho charakteru, ktorých naplnenie ovplyvní smerovanie vymedzených oblastí.
Predkladaný materiál vo všeobecnosti obsahuje aj finančné zhodnotenie zabezpečenia koncepcie na ďalšie obdobie. Nemá však vplyv na štátny rozpočet, keďže predpokladá, že všetky náklady na  realizáciu cieľov vyplývajúcich z Koncepcie štátnej politiky technickej normalizácie, metrológie, skúšobníctva a akreditácie budú zabezpečené z prostriedkov rozpočtovej kapitoly úradu schválených na príslušný rozpočtový rok. Koncepcia tiež nebude mať  negatívny dopad rozpočty obcí a vyšších územných celkov, na  podnikateľské prostredie, na obyvateľov, hospodárenie podnikateľskej sféry a iných právnických osôb, zamestnanosť a životné prostredie.
Predkladaný materiál bol predmetom medzirezortného pripomienkového konania, ktorého vyhodnotenie je súčasťou predkladaného materiálu.